THAI ฟุ้งได้รับรางวัล การให้บริการ-อาหาร-สายการบินระหว่างประเทศดีสุดในโลก
THAI ฟุ้งได้รับ 3 รางวัลจากนิตยสารทราเวล แอนด์ เลเชอร์ ด้านการให้บริการ-อาหาร-สายการบินระหว่างประเทศดีสุดในโลก
19 พ.ย. 2558

นางบุษบา สังขวิภา รักษาการ ผู้อำนวยการใหญ่ฝ่ายบริหารผลิตภัณฑ์และประสบการณ์ลูกค้า บริษัท การบินไทย จำกัด (มหาชน) หรือ THAI เปิดเผยว่า การบินไทยได้รับ 3 รางวัล จากนิตยสารทราเวล แอนด์ เลเชอร์ ได้แก่ เป็นอันดับ 5 สายการบินที่ให้บริการดีที่สุดในโลก (World’s Best Airlines for Customer Service 2015) เป็นอันดับ 7 สายการบินระหว่างประเทศดีที่สุดในโลก (World’s Best Airlines International Airlines 2015) และเป็นอันดับ 7 สายการบินที่ให้บริการอาหารดีที่สุดในโลก (World’s Best Airlines for Food 2015)
โดยการจัดอันดับของนิตยสารทราเวล แอนด์ เลเชอร์ ทำการสำรวจความคิดเห็นจากนักเดินทาง  ท่องเที่ยว และนักธุรกิจจากทั่วโลก ผ่านทางจดหมาย อีเมล์ สื่อออนไลน์ และเว็บไซต์ ในช่วงเดือน พ.ย.57-มี.ค.58 เพื่อจัดอันดับคะแนนในการมอบรางวัล โดยแบ่งรางวัลเป็นประเภทต่างๆ อาทิ สายการบินที่ดีที่สุด สนามบินที่ดีที่สุด เมืองที่ดีที่สุด โรงแรมที่ดีที่สุด สปาที่ดีที่สุด บริษัทนำเที่ยวที่ดีที่สุด และเรือสำราญที่ดีที่สุด ซึ่งรางวัลที่การบินไทยได้รับการจัดอันดับ
ทั้งนี้ สายการบินไทย ได้รับจัดอันดับ 5 สายการบินที่ให้บริการดีที่สุดในโลก (World’s Best Airline for Customer Service 2015) จากการให้บริการบนเครื่องบินด้วยความอบอุ่นและรอยยิ้ม พร้อมอาหารชั้นเลิศ ที่นั่งมีความสะดวกสบาย และมีสีสันสวยงาม รวมทั้งการให้บริการดูแลเด็กเล็กระหว่างเดินทางได้ดี
อันดับ 7 สายการบินระหว่างประเทศดีที่สุดในโลก (World’s Best Airlines International Airlines 2015) จากการให้บริการที่ดีเลิศในทุกๆ ด้าน ได้แก่ การให้บริการภาคพื้น การให้บริการบนเครื่องบิน อาหาร ความสะดวกสบายของที่นั่งและอุปกรณ์อำนวยความสะดวกบนเครื่องบิน รวมทั้งโปรแกรมสะสมไมล์
อันดับ 7 สายการบินที่ให้บริการอาหารดีที่สุดในโลก (World’s Best Airlines for Food 2015) จากการให้บริการอาหารและเครื่องดื่มบนเครื่องบินที่โดดเด่นทั้งรสชาติ และมีเอกลักษณ์เฉพาะตัว
อนึ่ง นิตยสารทราเวล แอนด์ เลเชอร์ ได้รับความนิยมอย่างสูงในประเทศสหรัฐอเมริกา มียอดการจำหน่ายทั่วโลกนับล้านฉบับต่อเดือน และมีสาขาอยู่ทุกภูมิภาค ได้แก่ สหรัฐอเมริกา สาธารณรัฐประชาชนจีน เอเชียใต้ เอเชียตะวันออกเฉียงใต้ เป็นต้น